Fa vint-i-cinc anys que VilaWeb va començar a caminar. Ara, amb tota l'experiència acumulada, sabem que si aconseguim prou suport podem elevar la potència a 25 i fer el millor diari del món. Digital, català i en català. Ens ajudeu a fer-ho possible?

S’ha mort a 103 anys Neus Català, supervivent dels camps nazis i un dels símbols de la lluita antifeixista. Afiliada a les Joventuts Socialistes Unificades de Catalunya i després al PSUC, va travessar la frontera francesa amb 180 nens quan els franquistes van entrar a Barcelona el 1939. Durant la guerra del 1936-1939 havia col·laborat en la custòdia de nens orfes.

Ja a l’exili, va lluitar en la Resistència francesa amb el seu marit. Tots dos van ser capturats pels nazis i enviats a camps de concentració, on ell es va morir. Ella va estar al camp de Ravensbrück (Alemanya) fins al 8 de maig de 1945. Després va tornar a França, on va continuar militant en organitzacions antifranquistes. En tornar a Catalunya, va militar al PCC i a EUiA i no va deixar de lluitar mai pels drets i les llibertats i contra el feixisme. Era l’última dona catalana supervivent d’un camp nazi.

La cerimònia per a acomiadar-la se celebrà el dimarts, molt probablement al tanatori de Móra d’Ebre (Ribera d’Ebre), segons que han informat fonts de l’ajuntament. El funeral es farà en l’estricta intimitat per petició dels familiars. El batlle dels Guiamets (Priorat), Miquel Perelló, ha afirmat que amb la mort de Català perden la guiametana ‘més transcendent de la història dels Països Catalans’. ‘Ens sap molt greu; era dona, antifeixista, internacionalista i de la Catalunya rural. Sempre va reivindicar que havia nascut als Guiamets’, ha subratllat Perelló.

El consistori ha anunciat amb ‘El cant dels ocells’ que la capella ardent s’instal·larà a les deu del matí de demà al tanatori de Móra d’Ebre. Per ara, l’ajuntament encara no ha decretat cap dia dol i està pendent de la família per a decidir si organitzen un acte d’homenatge i de comiat de Neus Català.

Moltes personalitats de la política i la cultura han lamentat la notícia i han reivindicat la dignitat i determinació de Català:

Catalunya està de dol. S'ha mort #NeusCatalà, una dona immensa, plena de vida i de dignitat. Un exemple de la lluita pels drets humans. Una veu clara per la llibertat i contra la barbàrie. Gràcies per tant! "No oblidem mai el nazisme. Preservar la memòria és un deure cívic." pic.twitter.com/iUQLG4qMXu — Quim Torra i Pla (@QuimTorraiPla) April 13, 2019

La Neus Català és morta. Ha estat el mateix dia que la Mercè Rodoreda. Als 103 anys i als seus Guiamets estimats. El cel, avui, és de plom, per la pèrdua. Gràcies per haver encarnat la dignitat i la determinació. Gràcies per ser una lluitadora per la llibertat. En pau descansi. pic.twitter.com/tLUlEBYXel — Laura Borràs 🎗 (@LauraBorras) April 13, 2019

Estimada Neus. Et devem molt. El teu exemple de coratge, de dignitat, de dona comunista que no es vincla i el teu somriure que sempre t’acompanyava, malgrat la història. Et devem molt. També una República amable. Visca la terra lliure d’amenaces feixistes. #NeusCatala pic.twitter.com/e4CuraXZZk — angelsmcastells 💜🎗✊️ (@angelsmcastells) April 13, 2019

Descansa en pau, #NeusCatalà. Ara més que mai et durem a la memòria que alguns ens volen esborrar #NoPassaran. — Jordi Borràs (@jordiborras) April 13, 2019

La #NeusCatalà deia que “preservar la memòria és un deure cívic”. Aquesta és la nostra obligació, no deixar caure en l’oblit el sacrifici d’una generació que va donar-ho tot per lluitar contra l’odi i per construir un món més lliure. Descansa en pau, Neus. pic.twitter.com/sfZWUy5e6b — Roger Torrent 🎗 (@rogertorrent) April 13, 2019

La millor manera per no repetir la història és no oblidar-la mai. Fins sempre #NeusCatalà Mai més, contra ningú. Antifeixistes Sempre! — Pol Leiva Cuixart 🎗 (@leivacuixartpol) April 13, 2019

Ha mort Neus Català, lluitadora antifeixista i supervivent del camp de concentració nazi de Ravensbrück. Un exemple de lluita i de supervivència. Descansi en pau pic.twitter.com/6QpyE8pfR1 — Meritxell Batet (@meritxell_batet) April 13, 2019

Mientras un Gobierno le daba una medalla a Martin Villa aquí otro se la daba a Neus Català. 'No he plorat mai davant d’un nazi' Si alguien merece un funeral de estado en este país es ella. Que la tierra te sea leve. pic.twitter.com/pR525ynA1L — Gabriel Rufián (@gabrielrufian) April 13, 2019

L’Institut Català de les Dones expressa el seu condol

L’Institut Català de les Dones (ICD) ha expressat el seu condol per la mort dissabte al vespre de Neus Català, l’última supervivent catalana del camp de concentració de Ravensbrück. En un comunicat, la presidenta de l’ICD, Núria Balada, ha mostrat la seva gratitud a Català per tota la seva força a l’hora de denunciar els horrors que van patir les dones als camps nazis, tot valorant la seva gran feina d’educadora. ‘Tot això ho va fer amb el poderós objectiu que els fets de l’holocaust no es tornessin a repetir’, ha apuntat Balada, que també ha subratllat que Català va agafar el testimoni de totes les dones que van lluitar a la Guerra Civil i a la Segona Guerra Mundial.

L’ICD va coordinar els nombrosos actes de l’Any Neus Català, quan l’activista antifeixista va complir els 100 anys. Català va rebre la Creu de Sant Jordi i la Medalla d’Or de la Generalitat per la seva lluita per la justícia i per les llibertats democràtiques, la memòria dels deportats en els camps d’extermini nazis i la defensa dels drets humans.